Cazurile de bebeluşi infectaţi cu stafilococ auriu au determinat Prefectura Capitalei să formeze un grup de lucru, compus din mai mulţi specialişti. Iar prima măsură luată e impunerea unei reguli privind maternităţile din Bucureşti - acestea ar urma să fie închise o lună pe an, pentru igienizare.

Prima maternitate care intră în această procedură este cea de la Giulești, deoarece aici peste 20 de bebeluși au fost infectați cu stafilococus aureus.

Este de fapt vorba despre o regulă care până în urmă cu aproximativ 15 ani era respectată în toate spitalele.

Problema este că, în perioada în care vor fi închise, spitalele nu vor mai primi bani de la Casa de sănătate, pentru că nu prestează servicii medicale.

Medicii de la Giulești, unde nu se mai fac internări și operații după descoperirea stafilococului, deja s-au plâns de acest lucru.